Januar 2023

Godt nytt år, alle sammen!

Januar er godt i gang og vi har lagt bak oss en fin adventstid, med mange kjekke juleforberedelser. Vi har bakt pepperkaker, laget pepperkakeslikkepinne, fuglemat og en liten julegave. For oss har det vært viktig å roe ned og skape en fin og stemningsfull førjulstid. Forfatter Øystein Hauge skrev «No haster det meir enn nokon gong med å ta det heilt med ro», noe som beskriver veldig fint målet med desember måned i barnehagen. Vi ønsker å være en motvekt til det høye førjulstempoet som samfunnet ofte ellers preges av.

 

Hver dag i desember samlet vi oss på avdelingen til adventsamling, hvor vi trakk adventskalender og talte dager ned til jul. Dagens hjelpere fikk nisselue på og vi har alle hatt hver vår nisserød og nisseblå på tommeltottene. Vi har også møtt den omsorgsfulle Pulverheksa og alle vennene hennes i Pulverskogen. Mange fine øyeblikk og gode samtaler mellom barna både om hva ord betyr, hva som skjer og hva som kanskje vil skje videre i historien. Hva er en «slede» og hva betyr «streik»? Vi har vært på spa som Drømmeprinsen og alle som ville, fikk ligge på gulvet med agurkskiver på øynene og nyte rolig musikk. Vi har smakt på julebrusen til Småtrollene og mange av barna syns vi burde få smake Pulverheksa sine boller også. Så da vet vi hva vi må gjøre neste desember.

 

Hver mandag i desember møttes hele barnehagen til felles adventsamling på fellesrommet, hvor barna i Superklubben tente adventslys og alle sang julesanger. Veldig kjekt å treffes på tvers av avdelingene og veldig stas for søsken å treffes og sitte sammen. Mange fine og koselige samspillsopplevelser her.

På nissefesten var alle utkledd som nisser. Vi møttes til felles juletregang og etterpå satt hele Huldreheimen på gulvet og spiste risengrøt med kanel, sukker og smørøye. Plutselig fikk vi øye på nissen, som lusket rundt barnehagen vår og vinket til oss. Skikkelig spennende og kjekt. Nissen la fra seg en stor sekk med mandarin og rosin godtepose til oss, som vi koste oss med. Superklubben har øvd på Lucia sangen og «Vi tenner våre lykter» hele desember og det var krye barn og forventningsfulle barn og voksne som fikk oppleve det flotte Luciatoget vårt 13. desember. Superklubben sang både for Alvelandet, Huldreheimen og Trollheimen. Takk for en kjempekoselig stund med lussekatter, saft og kaffe på avdelingen med dere alle etterpå. Årets julekonsert «Reisen til julestjernen» i konserthuset var også en flott opplevelse. Vi gleder oss allerede til neste desember!



I desember fikk dere juleavisen og derfor ikke noe månedsbrev. Målet i november var å «*…kikke ekstra godt etter for å finne ut hva barna er opptatt av*». Og slik ble regnbue som værfenomen og Kardemommeby tema for november. Vi studerte og gledet oss over mange regnbuer på himmelen denne måneden, og det gav inspirasjon til å male regnbue, lage regnbue av silkepapir i forskjellige farger, vi malte sol, regn og malte med regnbuens farger, tegnet regnbuer og perlet i regnbuens farger. Vi har lest Kardemommeby, sett på bilder av figurene, sunget Kardemommebysanger og sammen laget et stort kunstverk som henger inne på duplorommet vårt.

 

Dere har sikkert sett den store containeren utenfor barnehagen vår. Vi rydder, sorterer og kaster og mange av barna har vært gode hjelpere med å bære og kaste. Stor stas å få lov til å hjelpe til med dette, og mange gode mestringsopplevelser.

Vi er i starten av årets eventyrperiode og har så smått begynt å lese og fortelle noen kjente eventyr i gruppene våre. «Løven og musa», «Skinnvotten» og «Den lille røde høna» er eventyr barna kjenner godt fra før. Å leke med konkretene til eventyrene er stas, og vi øver litt på å bytte på de ulike rollene i eventyrleken. Vi skal velge et felles eventyr, som alle tre avdelingene skal fordype seg i fra og med februar.

Mandag 16. november skal vi ha brannøvelse i barnehagen kl 10. Mandagene framover starter vi igjen opp med fast turdag og vi går fra barnehagen kl 9.30 denne dagen. Vi fortsetter med å dele barna inn i gruppene Superklubb, Hvitveis og Hvitveis/Blåveis onsdag til fredag. Tirsdag er utedag og møtedag i barnehagen. Torsdag er superklubbdag. Fredag er fast matdag. Vi baker eller lager middag.

Emma hadde sin siste dag i barnehagen vår mandag 9. januar og Ivar sin siste dag på avdelingen er onsdag 18. januar. Vi takker begge for et godt samarbeid og ønsker dem lykke til i nye jobber. Camilla som vi allerede kjenner godt, skal være vikar hos oss framover. Ledig stilling er lyst ut, og intervjuer skal skje i uke 3. Ta kontakt med oss dersom dere savner informasjon som ikke kommer fram i månedsbrevet.

Med vennlig hilsen Ivar, Lin, Elise, Camilla og Ine